এদিকে লেবাননে ইসরাইলি আগ্রাসন প্রতিরোধ সংগ্রামের পুরাধা ব্যক্তিত্ব এবং বহুল আলোচিত হেজবুল্লাহ সংগঠনের প্রধান শেখ হাসান নাসরুল্লাহ ঘোষণা দিয়েছেন, ইসলামের অবমাননাকর সিনেমাটি পুরো প্রকাশ করা হলে পরিণাম হবে ভয়াবহ। তিনি ১৭ সেপ্টেম্বর ডাক দিয়েছেন সপ্তাহব্যাপী বিক্ষোভের। পাকিস্তানের হামিদ মীর প্রখ্যাত সাংবাদিক কলামিস্ট। তিনি বেসরকারি চ্যানেল জিওটিভির প্রধান এবং সেকুলার মহলের একজন শীর্ষস্থানীয় বুদ্ধিজীবী। ধর্মনিরপেক্ষদের কাছে ধর্মের অবমাননা গুরুত্বপূর্ণ নয়। কিন্তু আলোচ্য চলচ্চিত্রটি এতই উসকানিমূলক ও বিদ্বেষপূর্ণ যে হামিদ মীর ‘চলচ্চিত্র নয়, সন্ত্রাসবাদ’ শীর্ষক নিবন্ধ না লিখে পারেননি। দৈনিক জং-এ প্রকাশিত এ লেখায় মীর বলেছেন, ইনোসেন্স অব মুসলিম নামে এই চলচ্চিত্র বর্তমান যুগের সবচেয়ে বড় সন্ত্রাসবাদ। কারণ এর দৃশ্য ও সংলাপ বোমা বিস্কোরণের চেয়ে কোনো দিক দিয়েই কম নয়।